HU Az Európai Unió Hivatalos Lapja L 15/2

A BIZOTTSÁG (EU) 2016/67 RENDELETE

(2016. január 19.)

a 396/2005/EK európai parlamenti és tanácsi rendelet II., III. és V. mellékletének a bizonyos termékekben, illetve azok felületén található ametoktradin, klórtalonil, difenil-amin, flonikamid, fluazinam, fluoxastrobin, halauxifen-metil, propamokarb, protiokonazol, tiakloprid és trifloxistrobin maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) A klórtalonil, a propamokarb, a tiakloprid és a trifloxistrobin tekintetében a 396/2005/EK rendelet II. melléklete maradékanyag-határértékeket (a továbbiakban: MRL-ek) állapított meg. Az ametoktradin, a flonikamid, a fluazinam, a fluoxastrobin és a protiokonazol tekintetében az említett rendelet III. mellékletének A. része határozott meg MRL-eket. A difenil-amin tekintetében az említett rendelet V. melléklete és III. mellékletének A. része határozott meg MRL-eket. A halauxifen-metil tekintetében az említett rendelet nem határozott meg MRL-eket, és e hatóanyag nem szerepel annak IV. mellékletében sem, ezért esetében a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett érték alkalmazandó.

(2) Egy, az ametoktradin hatóanyagot tartalmazó növényvédő szer zsályán és bazsalikomon való alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) A flonikamid esetében a paprikánál, a kelbimbónál, a borsónál (hüvely nélkül), a gyapotmagnál, az árpánál, a zabnál és a rozsnál történő alkalmazásra nyújtottak be ilyen kérelmet. A fluazinam esetében a paradicsomnál történő alkalmazásra nyújtottak be ilyen kérelmet. A fluoxastrobin és a protiokonazol esetében a salottánál/mogyoróhagymánál történő alkalmazásra nyújtottak be ilyen kérelmet. A propamokarb esetében a póréhagymánál történő alkalmazásra nyújtottak be ilyen kérelmet. A tiakloprid esetében a csicsókára vonatkozóan nyújtottak be ilyen kérelmet.

(4) A 396/2005/EK rendelet 6. cikke (2) és (4) bekezdésének megfelelően kérelmet nyújtottak be a klórtalonil tőzegáfonya esetében történő alkalmazására vonatkozóan. A kérelmező állítása szerint az érintet anyagnak az Amerikai Egyesült Államokban az említett terményen történő engedélyezett alkalmazása a 396/2005/EK rendeletben meghatározott MRL-nél magasabb szermaradék-értékekhez vezet, ezért magasabb MRL-t kell megállapítani annak érdekében, hogy az említett termény behozatalát ne gátolják kereskedelmi akadályok.

(5) A 396/2005/EK rendelet 8. cikkének megfelelően az érintett tagállamok értékelték a kérelmeket, és az értékelő jelentéseket megküldték a Bizottságnak.

(6) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket adott ki (2). Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.

(7) A propamokarb tekintetében a póréhagymánál történő alkalmazás esetében a Hatóság új – a Gazdasági Együttműködési és Fejlesztési Szervezet (OECD) MRL-kalkulátora által kiszámított 20 mg/kg értéket felfelé kerekítve – 30 mg/kg maradékanyag-határérték megállapítását javasolja. A leveles növények esetében kapott, a főzési tényezőt figyelembe vevő 0,88 értéknek a póréhagyma esetében való alkalmazásával a javasolt MRL nem okozza az akut referenciadózis meghaladását, ezért biztonságos a fogyasztókra nézve. Egyes tagállamok által felvetett aggodalmakra való tekintettel azonban célszerűbb az MRL-t kerekítés nélkül 20 mg/kg értékben meghatározni. Ez az érték megfelelően lefedi a póréhagymánál történő felhasználási célokat.

(8) A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. A Hatóság emellett arra a következtetésre jutott, hogy sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termények és termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(9) A difenil-amin esetében a 772/2013/EU bizottsági rendelet (3) ideiglenes MRL-eket állapított meg az almára és a körtére. A nyomonkövetési adatok tanúsága szerint továbbra is előfordul a nem kezelt almákat és körtéket érintő, elkerülhetetlen keresztszennyeződés. Annak érdekében, hogy a gazdasági szereplőknek elegendő idő álljon rendelkezésre a difenil-amin maradékanyagainak a tároló létesítményekben való hiánytalan eltávolítására, helyénvaló ezen ideiglenes MRL-ek fenntartása, melyeket a későbbiekben felül fognak vizsgálni. A felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(10) 2013. július 5-én a Codex Alimentarius Bizottság (CAC) (4) Codex Alimentarius maradékanyag-határértéket (CXL) fogadott el a trifloxistrobin esetében az olajkinyerésre használt olajbogyó vonatkozásában. Ez a CXL az Unió fogyasztóira nézve biztonságos (5), ezért MRL-ként fel kell venni a 396/2005/EK rendeletbe.

(11) A tiakloprid és a trifloxistrobin esetében az (EU) 2015/1200 bizottsági rendelet (6) számos MRL-t módosított. Az említett rendelet 2016. február 12-től kezdődően a tiakloprid esetében a csicsóka vonatkozásában, valamint a trifloxistrobin esetében az olajkinyerésre használt olajbogyó vonatkozásában az MRL-eket a vonatkozó meghatározási határ értékére csökkentette. A jogbiztonság érdekében az e rendeletben meghatározott MRL-eket célszerű ugyanettől az időponttól alkalmazni.

(12) A halauxifen-metil tekintetében a Hatóság következtetést adott ki a halauxifen-metil hatóanyagú növényvédő szereknél felmerülő kockázatok értékelésének szakmai vizsgálatáról (7). Ennek keretében MRL-ek megállapítását javasolta az Unióban alkalmazott helyes mezőgazdasági gyakorlatok szerinti reprezentatív felhasználásokra. A Bizottság konzultált az uniós referencialaboratóriumokkal a megfelelő meghatározási határokról.

(13) Az MRL-ekre vonatkozó megfelelő módosítások – a Hatóság indokolással ellátott véleményei alapján és a kérdés szempontjából jelentős tényezőket figyelembe véve – eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.

(14) A 396/2005/EK rendeletet ezért ennek megfelelően módosítani kell.

(15) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és V. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ugyanakkor a tiaklopridra megállapított MRL-t a csicsóka vonatkozásában, valamint a trifloxistrobinra megállapított MRL-t az olajkinyerésre használt olajbogyó vonatkozásában 2016. február 12-től kezdődően kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. január 19-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Az EFSA tudományos jelentései elérhetők az interneten: www.efsa.europa.eu

Reasoned opinion on the modification of the existing MRLs for ametoctradin in sage and basil (Indokolással ellátott vélemény az ametoktradinnak a zsálya és a bazsalikom vonatkozásában megállapított jelenlegi MRL-jei módosításáról). EFSA Journal 2015;13(6):4153 [22 oldal].

Setting of an import tolerance for chlorothalonil in cranberries (Importtűréshatár megállapítása a klórtalonilra tőzegáfonya esetében). EFSA Journal 2015;13(7):4193 [21 oldal].

Reasoned opinion on the modification of the existing MRLs for flonicamid in several crops. (Indokolással ellátott vélemény a különböző növényekben előforduló flonikamid tekintetében érvényben lévő MRL-ek módosításáról). EFSA Journal 2015;13(5):4103 [26 oldal].

Reasoned opinion on the setting of a new MRL for fluazinam in tomatoes (Indokolással ellátott vélemény a paradicsomnál előforduló fluazinamra vonatkozóan új MRL meghatározásáról). EFSA Journal 2015;13(6):4154 [23 oldal].

Modification of the existing maximum residue level (MRL) for fluoxastrobin in shallots (A fluoxastrobin jelenlegi maradékanyag-határértékének [MRL] módosítása salottánál/mogyoróhagymánál). EFSA Journal 2015;13(6):4143 [19 oldal].

Reasoned opinion on the modification of the existing maximum residue levels for propamocarb in onions, garlic, shallots and leeks. (Indokolással ellátott vélemény a propamokarbnak a vöröshagyma, a fokhagyma, a salotta/mogyoróhagyma és a póréhagyma vonatkozásában megállapított jelenlegi MRL-jei módosításáról). EFSA Journal 2015;13(4):4084 [20 oldal].

Modification of the existing maximum residue level (MRL) for prothioconazole in shallots (A protiokonazol jelenlegi maradékanyag-határértékének [MRL] módosítása salottánál/mogyoróhagymánál). EFSA Journal 2015;13(5):4105 [20 oldal].

Modification of the existing maximum residue level for thiacloprid in Jerusalem artichokes (A tiakloprid jelenlegi maradékanyag-határértékének [MRL] módosítása csicsókánál). EFSA Journal 2015;13(7):4191 [18 oldal].

(3) A Bizottság 2013. augusztus 8-i 772/2013/EU rendelete a 396/2005/EK európai parlamenti és tanácsi rendelet II., III. és V. mellékletének a bizonyos termékekben, illetve azok felületén található difenil-amin legmagasabb megengedett szermaradék-határértéke tekintetében történő módosításáról (HL L 217., 2013.8.13., 1. o.).

(4) A peszticid-szermaradékokkal foglalkozó Codex-bizottság jelentései itt érhetők el: http://www.codexalimentarius.org/download/report/799/REP13_PRe.pdf

Joint FAO/WHO food standards programme Codex Alimentarius Commission (a FAO/WHO közös élelmiszerszabvány-programmal foglalkozó Codex Alimentarius Bizottság). II. és III. függelék. 36. ülés. Olaszország, Róma, 2013. július 1–5.

(5) Scientific support for preparing an EU position for the 45th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának (CCPR) 45. ülésén képviselendő uniós álláspont előkészítéséhez). EFSA Journal 2013;11(7):3312 [210 oldal]. doi:10.2903/j.efsa.2013.3312.

(6) A Bizottság 2015. július 22-i (EU) 2015/1200 rendelete a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található amidoszulfuron, fenhexamid, krezoxim-metil, tiakloprid és trifloxistrobin maradékanyag-határértéke tekintetében történő módosításáról (HL L 195., 2015.7.23., 1. o.).

(7) Conclusion on the peer review of the pesticide risk assessment of the active substance halauxifen-methyl (XDE-729 methyl) (A halauxifen-metil (XDE-729 metil) hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2014;12(12):3913 [93 oldal].